Para outras páxinas con títulos homónimos véxase: Arenaria.

| *Arenaria* |
| --- |
| *Arenaria interpres* en plumaxe reprodutivo.
Arenaria melanocephala en plumaxe reprodutivo.*Arenaria melanocephala* en plumaxe reprodutivo. |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Aves |
| Subclase: | Neornithes |
| Infraclase: | Neoaves |
| Orde: | Charadriiformes |
| Familia: | Scolopacidae |
| Xénero: | ***Arenaria***Brisson, 1760 |

 |
| Especie tipo |
| *Tringa interpres*Linnaeus, 1758 |
| Especies |
| *Véxase o texto* |
| Sinonimia |
| *Véxase o texto* |

***Arenaria*** é un xénero de aves da familia dos escolopácidos, integrado por só dúas especies, que son coñecidas vulgarmente co nome de **virapedras**.

Son limícolas estreitamente relacionadas coas especies do xénero *Calidris*, polo que algús autores considáranas membros da tribo dos calidriinos.

Taxonomía
---------

### Descrición

O xénero foi descrito en 1760 polo zoólogo e filósofo francés Mathurin Jacques Brisson, no traballo:

Brisson, M.-J.; Dwight, J.; Laetvaerennydt; Martinet, F. N.; Tucker, M. B.; Vaernewyck. (1760): *Ornithologie, ou, Méthode contenant la division des oiseaux en ordres, sections, genres, especes & leurs variétés : a laquelle on a joint une description exacte de chaque espece, avec les citations des auteurs qui en ont traité, les noms quils leur ont donnés, ceux que leur ont donnés les différentes nations, & les noms vulgaires*. **6**: 1-543, pls: I-VI.
### Etimoloxía

o nome científico *Arenaria* Brisson tirouno do adxectivo latino *arēnārius, -a, -um*, "que vive na area", derivado de *arēna, -æ*, "area"".

### Sinónimos

Ademais de polo nome actualmente válido, o xénero coñeceuise tamén polos sinónimos:

* *Arenarius* Dumont, 1805
* *Morinella* Meyer & Wolf, 1810
* *Strepsialis* Hay, 1841
* *Strepsilas* Illiger, 1811
* *Strepsilus* Nuttall, 1834
* *Cinclus* Merrem, 1804
* *Cinclus* Möhring, 1758

### Especies

No xénero recoñécense as seguintes dúas especies:

* *Arenaria interpres* (Linnaeus, 1758)
* *Arenaria melanocephala* (Vigors, 1829)

Características
---------------

*Arenaria interpres* en plumaxe invernal
*A. melanocephala* en plumaxe invernal
Ambas as especies son limícolas de tamaño mediano. A súa lonxitude adoita estar entre os 20 e os 25 cm, cunha envergadura alar entre os 50 e os 60 cm, e unha masa corporal entre os 110 e os 130 g. Comparadas con outras limícolas, a súa constitución é rexa, e con picos curtos, lixeiramente revirados, en forma de cuña. O seu forte pescozo e os seus picos potentes e lixeiramente revirados están adaptados á súa técnica de alimentación.

Costumes
--------

Son estritamente costeiros, e prefiren as praias pedregosas ás de area, e adoitan compartir espazo na praia con outras especies de limícolas, como o pilro escuro. Como o seu nome vulgar indica, estas especies viran pedras, algas e elementos similares en busca de presas, diversos invertebrados que baixo estes elementos se ocultan e que constitúen o seu principal alimento, dieta que complementan con peixes en descomposición. Ao alimentarse, poden facelo de maneira illada, en grupos pequenos, ou incluso en grandes bandadas; nesta última agrupación é a maneira en que realizan as migracións.

Reprodúcense no alto Ártico, e son migratorios.

Constrúen niños solitarios cerca da costa. Esconden o niño entre a vexetación. As femias poñen ovos de co verdecente con manchas apardazadas, que son chocados por ambos os proxenitores. Os ovos eclosionan despois de 22 a 24 días.

O seu aspecto en voo é rechamante, con manchas brancas no dorso, ás e cola.

Distribución
------------

Habitan en praias mariñas de todo o mundo, aínda que nidifican só nas rexións árticas.

Nidifican entre maio e principios de agosto en rexións árticas de Alasca, Canadá, Groenlandia, Islandia, o norte da Europa continental e Asia. No inverno migran cara ao sur en busca de climas máis adecuados, chegando até a costa pacífica de Estados Unidos, no caso de *Arenaria melanocephala*, e nas costas de África, Asia, Europa, Oceanía, Suramérica (até o arquipélago da Terra do Fogo). Unha parte da poboación que chega ao hemisferio sur non regresa ao norte ao chegar o outono austral, pasando todo o inverno nas mesmas praias onde invernan, e cambiando a súa plumaxe pola reprodutora, aínda que non manifestan actitudes de nidificación.

Notas
-----

1. ↑  Conde Teira, M. A. (1999): "Nomes galegos para as aves ibéricas: lista completa e comentada". *Chioglossa* **1**: 121-138. Consultada o 5 de setembro de 2022.
2. ↑  Thomas, Gavin H.; Wills, Matthew A. & Székely, Tamás (2004): "A supertree approach to shorebird phylogeny". *BMC Evolutionary Biology* **4**: 28. (Texto completo).
3. 1 2 3 4  *Arenaria* Brisson, 1760 no GBIF. Consultado o 5 de setembro de 2022.
4. 1 2 3  *Arenaria* Brisson, 1760 na BioLib. Consultada o 5 de setembro de 2022.
5. 1 2  *Arenaria* Brisson, 1760 no WoRMS. Consultado o 5 de setembro de 2022.
6. ↑  Jobling, James A (2010): *The Helm Dictionary of Scientific Bird Names*. London: Christopher Helm. ISBN 978-1-4081-2501-4, páxina 54.
7. 1 2 3 4 5  Svensson, Lars *et al* (2010): *Collins Bird Guide* 2nd ed. New York: HareprCollins. ISBN 978-0-0072-6814-6.
8. ↑  Clements, J. F. T. S. Schulenberg, M. J. Iliff, B. L. Sullivan & C. L. Wood. (2011): *The Clements checklist of birds of the world: Version 6.6*. Consultada o 7 de setembro de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Arenaria*** |

|  |  |
| --- | --- |
|  | Wikispecies posúe unha páxina sobre:  ***Arenaria*** |

### Outros artigos

* Caradriformes
* Escolopácidos

|  |  |
| --- | --- |
| Control de autoridades | 
* Wd: Q4865776
* BRE: 2039215
* EBID: ID
* MAG: 2778549314

 |

|  |  |
| --- | --- |
| Identificadores taxonómicos | 
* Dyntaxa: 1001504
* FE-New: ID
* Fossilworks: 186394
* iNaturalist: 3937
* ITIS: 176569
* NBN: NBNSYS0000188697
* NCBI: 54972
* Soortenregister: 139290
* WoRMS: 147430

 |